b'\n_START_ARTICLE_\nReferendumul din Carintia din 1920\n_START_PARAGRAPH_\nReferendumul din Carintia (\xc3\xaen german\xc4\x83 K\xc3\xa4rntner Volksabstimmung, \xc3\xaen sloven\xc4\x83 Koro\xc5\xa1ki plebiscit) a avut loc pe 10 octombrie 1920 \xc3\xaentr-o zon\xc4\x83 locuit\xc4\x83 predominant de sloveni carintieni. El a determinat frontiera sudic\xc4\x83 definitiv\xc4\x83 \xc3\xaentre Republica Austriac\xc4\x83 \xc8\x99i nou formatul Regat al S\xc3\xa2rbilor, Croa\xc8\x9bilor \xc8\x99i Slovenilor (ulterior Iugoslavia), dup\xc4\x83 Primul R\xc4\x83zboi Mondial.\n_START_SECTION_\nContext\n_START_PARAGRAPH_\nDup\xc4\x83 \xc3\xaenfr\xc3\xa2ngerea multietnicului imperiu Austro-Ungar \xc8\x99i a dinastiei de Habsburg \xc3\xaen Primul R\xc4\x83zboi Mondial au ap\xc4\x83rut noi state pe fostul s\xc4\x83u teritoriu. Printre acestea era \xc8\x99i Statul Slovenilor, Croa\xc8\x9bilor \xc8\x99i S\xc3\xa2rbilor, nerecunoscut pe plan interna\xc8\x9bional, care a fost creat \xc3\xaen ultimele zile ale r\xc4\x83zboiului, potrivit Declara\xc8\x9biei de la Corfu din 1917, \xc8\x99i a fuzionat cu Regatul Serbiei, form\xc3\xa2nd noul regat slav sudic al s\xc3\xa2rbilor, croa\xc8\x9bilor \xc8\x99i slovenilor la 1 decembrie 1918._NEWLINE_Determinarea grani\xc8\x9belor dintre noile \xc8\x9b\xc4\x83ri a fost complicat\xc4\x83, dificil\xc4\x83 \xc8\x99i nu \xc3\xaentotdeauna pa\xc8\x99nic\xc4\x83: \xc3\xaen timp ce grani\xc8\x9ba nord-estic\xc4\x83 cu Regatul Italiei de-a lungul \xe2\x80\x9egrani\xc8\x9bei iuliene\xe2\x80\x9d fusese deja stabilit\xc4\x83 prin Tratatul de la Londra din 1915, linia de demarca\xc8\x9bie \xc3\xaentre Iugoslavia \xc8\x99i statul de scurt\xc4\x83 durat\xc4\x83 Austria German\xc4\x83 a fost o chestiune dificil\xc4\x83 \xc8\x99i extrem de disputat\xc4\x83. Principiul autodetermin\xc4\x83rii, promovat de pre\xc8\x99edintele SUA, Woodrow Wilson, a fost preluat\xc4\x83 de c\xc4\x83tre slovenii \xc8\x99i germano-austriecii din provinciile Carintia, Stiria \xc8\x99i Carniola ale defunctului imperiu Habsburgic. Tensiunile \xc3\xaen cre\xc8\x99tere au culminat cu ciocniri armate, precum Duminica \xc3\x8ens\xc3\xa2ngerat\xc4\x83 din Marburg \xc3\xaen Stiria de Jos, \xc8\x99i cu lupte continue ale grupurile paramilitare din sud-estul Carintiei._NEWLINE_\xe2\x80\x9eChestiunea carintian\xc4\x83\xe2\x80\x9d a devenit \xc3\xaen special o problem\xc4\x83 \xc3\xaen ultimele zile ale Primului R\xc4\x83zboi Mondial, c\xc3\xa2nd evenimentele s-au desf\xc4\x83\xc8\x99urat rapid, \xc3\xaencep\xc3\xa2nd cu preten\xc8\x9biile teritoriale formulate de Adunarea Na\xc8\x9bional\xc4\x83 Sloven\xc4\x83 pe 17 octombrie 1918. Aceste preten\xc8\x9bii au fost respinse de c\xc4\x83tre Landtag-ul provizoriu al Carintiei pe 25 octombrie 1918, c\xc3\xa2nd a fost proclamat\xc4\x83 includerea provinciei \xc3\xaen Austria German\xc4\x83. Din 5 noiembrie 1918, for\xc8\x9bele militare iugoslave s-au mutat \xc3\xaen zona locuit\xc4\x83 de slovenii carintieni din mun\xc8\x9bii Karawanks p\xc3\xa2n\xc4\x83 la r\xc3\xa2ul Drava \xc8\x99i dincolo. Membrii Landtagului au fugit de la Klagenfurt \xc3\xaen ora\xc8\x99ul nord-vestic Spittal an der Drau \xc8\x99i pe 11 noiembrie au cerut \xc3\xaen mod oficial autodeterminarea, care \xc3\xaen acest caz \xc3\xaensemna solicitarea efectu\xc4\x83rii unui referendum \xc3\xaentr-o regiune cu o popula\xc8\x9bie mixt\xc4\x83._NEWLINE_Odat\xc4\x83 cu ocuparea sud-estului Carintiei de c\xc4\x83tre trupele iugoslave, confruntarea a evoluat c\xc4\x83tre ciocniri armate. Guvernul provizoriu al Carintiei condus de guvernatorul Arthur Lemisch a decis s\xc4\x83 \xc3\xaenceap\xc4\x83 o lupt\xc4\x83 armat\xc4\x83 \xc3\xaen scopul de a p\xc4\x83stra frontiera sudic\xc4\x83 a Carintiei \xc3\xaen mun\xc8\x9bii Karawanks. Luptele \xc3\xaend\xc3\xa2rjite ale grupurilor paramilitare \xc3\xaen jurul ora\xc8\x99elor Arnoldstein \xc8\x99i Ferlach au alarmat puterile Antantei. Ele au arbitrat o \xc3\xaencetare a focului, dup\xc4\x83 care o comisie a Armatei SUA, sub comanda lt. col. Sherman Miles, a cercetat regiunea disputat\xc4\x83 \xc3\xaentre r\xc3\xa2u \xc8\x99i mun\xc8\x9bi \xc3\xaen ianuarie \xc8\x99i februarie 1919 \xc8\x99i a f\xc4\x83cut recomandarea crucial\xc4\x83 ca frontiera din mun\xc8\x9bii Karawanks s\xc4\x83 fie p\xc4\x83strate, deschiz\xc3\xa2nd astfel ocazia unui referendum. Reprezentan\xc8\x9bii iugoslavi au cerut o frontier\xc4\x83 pe r\xc3\xa2ul Drava; delega\xc8\x9bii americani cu toate acestea s-au manifestat \xc3\xaen favoarea men\xc8\x9binerii unit\xc4\x83\xc8\x9bii zonei Klagenfurt \xc8\x99i i-au convins pe delega\xc8\x9bii britanici \xc8\x99i francezi. P\xc3\xa2n\xc4\x83 pe 7 mai, toate teritoriile ocupate \xc3\xaen Carintia au fost eliberate. Atunci c\xc3\xa2nd for\xc8\x9bele iugoslave comandate de generalul Rudolf Maister au f\xc4\x83cut o \xc3\xaencercare de a reintra \xc3\xaen regiune la 28 mai 1919, au fost nevoite s\xc4\x83 se retrag\xc4\x83 de c\xc4\x83tre armatele Antantei._NEWLINE_\xc3\x8entrebarea era dac\xc4\x83 majoritatea considerabil\xc4\x83 vorbitoare de limba sloven\xc4\x83 din regiunea sud-estic\xc4\x83 a provinciei, adiacent\xc4\x83 mun\xc8\x9bilor Karawanks, ar vota pentru unirea cu Austria sau dac\xc4\x83 acea majoritate dorea s\xc4\x83 se al\xc4\x83ture unui stat al slavilor sudici, nou creat. Acest lucru a fost \xc3\xaen mare m\xc4\x83sur\xc4\x83 o consecin\xc8\x9b\xc4\x83 a cre\xc8\x99terii na\xc8\x9bionalismului romantic \xc3\xaen cadrul Monarhiei Austro-Ungare \xc8\x99i a ideei de autonomie a \xe2\x80\x9ep\xc4\x83m\xc3\xa2nturilor slovene\xe2\x80\x9d, cu referire la principatul slav medieval Carantania, care fusese desfiin\xc8\x9bat \xc3\xaen secolul al IX-lea. Un stat comun format cu alte popoare slave sudice p\xc4\x83rea compromisul cel mai acceptabil spre \xc3\xaemplinirea n\xc4\x83zuin\xc8\x9belor na\xc8\x9bionaliste.\n_START_SECTION_\nReferendumul\n_START_PARAGRAPH_\nTratatul de la Saint-Germain cu Republica Austria, semnat la 10 septembrie 1919, trebuia s\xc4\x83 stabileasc\xc4\x83 frontiera austro-iugoslav\xc4\x83. S-a considerat c\xc4\x83 unele p\xc4\x83r\xc8\x9bi mici din Carintia \xe2\x80\x94 adic\xc4\x83 valea Me\xc5\xbea (\xc3\xaen german\xc4\x83 Mie\xc3\x9ftal) cu ora\xc8\x99ul Dravograd (Unterdrauburg) \xc8\x99i zona Jezersko (Seeland) \xe2\x80\x94 ar trebui s\xc4\x83 fie \xc3\xaencorporate \xc3\xaen noul Regat al S\xc3\xa2rbilor, Croa\xc8\x9bilor \xc8\x99i Slovenilor, \xc3\xaen timp ce soarta zonei sud-estice largi a Carintiei p\xc3\xa2n\xc4\x83 \xc3\xaen apropierea ora\xc8\x99ului Klagenfurt urma s\xc4\x83 fie determinat\xc4\x83 printr-un referendum._NEWLINE_Dorind s\xc4\x83 rezolve conflictul \xc3\xaen mod pa\xc8\x99nic, Alia\xc8\x9bii \xc3\xaenving\xc4\x83tori \xc3\xaen Primul R\xc4\x83zboi Mondial au \xc3\xaemp\xc4\x83r\xc8\x9bit sud-estul Carintiei \xc3\xaen dou\xc4\x83 zone, \xe2\x80\x9eA\xe2\x80\x9d \xc3\xaen partea de sud \xc8\x99i \xe2\x80\x9eB\xe2\x80\x9d \xc3\xaen partea de nord. Un referendum \xc3\xaen dou\xc4\x83 etape urma s\xc4\x83 aib\xc4\x83 loc pentru a determina anexarea la Austria sau la Regatul S\xc3\xa2rbilor, Croa\xc8\x9bilor \xc8\x99i Slovenilor \xc3\xaen zona mai mic\xc4\x83 B numai dac\xc4\x83 majoritatea popula\xc8\x9biei din Zona A ar fi votat pentru Iugoslavia. Popula\xc8\x9bia din Zona A era predominant vorbitoare de limba sloven\xc4\x83: \xc3\xaen conformitate cu recens\xc4\x83m\xc3\xa2ntul austriac antebelic din 1910, oamenii din aceste localit\xc4\x83\xc8\x9bi care aveau slovena ca limb\xc4\x83 principal\xc4\x83 reprezentau aproape 70% din popula\xc8\x9bie, \xc3\xaen timp ce num\xc4\x83rul etnicilor sloveni era, probabil, mai mare. Vorbitorii de limba german\xc4\x83 erau concentra\xc8\x9bi \xc3\xaen ora\xc8\x99ul V\xc3\xb6lkermarkt \xc8\x99i \xc3\xaen anumite localit\xc4\x83\xc8\x9bi mai mici, aflate \xc3\xaen special \xc3\xaen jurul ora\xc8\x99elor Bleiburg (\xc3\xaen sloven\xc4\x83 Pliberk) \xc8\x99i Ferlach (Borovlje)._NEWLINE_\xc3\x8enainte de referendum, ambele p\xc4\x83r\xc8\x9bi au organizat campanii intense de propagand\xc4\x83. Propaganda austriac\xc4\x83 a subliniat beneficiile economice ale men\xc8\x9binerii unit\xc4\x83\xc8\x9bii bazinului Klagenfurt \xc8\x99i a f\xc4\x83cut apel la sentimentele de unitate carintian\xc4\x83 \xc8\x99i fr\xc4\x83\xc8\x9bie \xc3\xaentre popula\xc8\x9biile vorbitoare de sloven\xc4\x83 \xc8\x99i german\xc4\x83 din Carintia. Realizat\xc4\x83 \xc3\xaen dialectul sloven carintian, propaganda austriac\xc4\x83 a promis c\xc4\x83 limba sloven\xc4\x83 \xc8\x99i identitatea na\xc8\x9bional\xc4\x83 sloven\xc4\x83 vor avea un statut egal cu limba german\xc4\x83 \xc8\x99i identitatea na\xc8\x9bional\xc4\x83 german\xc4\x83 din Austria, confirmat\xc4\x83 oficial de c\xc4\x83tre Landtagul Carintiei cu dou\xc4\x83 s\xc4\x83pt\xc4\x83m\xc3\xa2ni \xc3\xaenainte de organizarea referendumului. Cu toate acestea, de asemenea, a avut loc o campanie tenden\xc8\x9bioas\xc4\x83 antiiugoslav\xc4\x83 ce a prezentat condi\xc8\x9biile de trai din Regatul S\xc3\xa2rbilor, Croa\xc8\x9bilor \xc8\x99i Slovenilor ca fiind haotice \xc8\x99i dificile. Propaganda iugoslav\xc4\x83 a folosit aproape exclusiv argumente care au subliniat identitatea na\xc8\x9bional\xc4\x83 sloven\xc4\x83. A luat \xc3\xaenc\xc4\x83 de la \xc3\xaenceput o tendin\xc8\x9b\xc4\x83 antigerman\xc4\x83 agresiv\xc4\x83 \xc8\x99i s-a referit la chestiunile economice abia \xc3\xaen ultimele c\xc3\xa2teva s\xc4\x83pt\xc4\x83m\xc3\xa2ni \xc3\xaenainte de referendum. Organizatorii campaniei propagandistice nu au fost capabili s\xc4\x83 se foloseasc\xc4\x83 de instabilitatea politic\xc4\x83 a tinerei republici austriece \xc8\x99i de pozi\xc8\x9bia sa dificil\xc4\x83 \xc3\xaen comunitatea interna\xc8\x9bional\xc4\x83 pentru a ob\xc8\x9bine un avantaj._NEWLINE_\xc3\x8en ciuda faptului c\xc4\x83 fusese stabilit un termen de \xc8\x99ase luni prin Tratatul de la Saint-Germain, referendumul a avut loc \xc3\xaen Zona A abia la 10 octombrie 1920. \xc3\x8en afar\xc4\x83 de schimbarea datei plebiscitului, celelalte clauze ale Tratatului de la Saint-Germain au fost ignorate sau schimbate: un reprezentant austriac a fost acceptat \xc3\xaen comisie, iar comisia de organizare a referendumului a schimbat regulile, nepermi\xc8\x9b\xc3\xa2nd militarilor iugoslavi s\xc4\x83 controleze grani\xc8\x9ba dintre Zonele A \xc8\x99i B pe 8 iunie 1920. \xc3\x8en schimb, armata iugoslav\xc4\x83 a trebuit s\xc4\x83 se retrag\xc4\x83 din Zona A \xc3\xaen conformitate cu decizia comisiei de organizare a referendumului din 18 septembrie 1920. Au fost operate modific\xc4\x83ri \xc3\xaen listele electorale, ceea ce a permis oamenilor din zona nordic\xc4\x83 B s\xc4\x83 voteze \xc3\xaen zona A, sprijinind op\xc8\x9biunea austriac\xc4\x83. \xc3\x8en urm\xc4\x83toarele decenii ambele p\xc4\x83r\xc8\x9bi au continuat s\xc4\x83 interpreteze \xc8\x99i s\xc4\x83 pun\xc4\x83 \xc3\xaen discu\xc8\x9bie circumstan\xc8\x9bele desf\xc4\x83\xc8\x99ur\xc4\x83rii referendumului \xc3\xaen felul lor.'